钦定古今图书集成/明伦汇编/官常典/第322卷 > 李钺
## 钦定古今图书集成/明伦汇编/官常典/第322卷 > 李钺

按《明外史》本传：“钺字虔甫，祥符人。弘治九年进士。除
御史。正德改元，天鸣星变，偕仝官陈数事，论中官李
兴、甯谨、苗逵、高凤等罪，而请斥尚书李孟旸、都督神
英。武宗不能用，以丧归。刘瑾恶钺，劾其党，假他事罚
米五百石输边。瑾败，起故官，出为巩昌知府，寻迁四
川副使。巡抚林俊委钺与副使何珊讨败流贼方四”
等，赐金加俸。迁陕西按察使。擢右佥都御史，巡抚山
西。寇入白羊口，钺度宣、大有备，必窥岢岚、五台间，乃
亟画战守。寇果犯岢岚，钺与延绥援将安国、杭雄败
之，加俸一级。寻讨平内寇武廷章等，召入理院事。世
宗即位，历兵部左、右侍郎，出总制陕西三边军务。钺
长军旅，料敌多中。初至固原，寇入犯，援兵未集。钺下
令大开诸营门，昼夜不闭。寇疑有备，未敢逼。乃炮击
之，寇引去。以其间增筑墩堡，谨烽堠，广储蓄，选壮勇
为备。未几，寇复深入平凉、邠州。钺令游击时陈、周尚
文等分伏要害遏其归，斩获多。钺策寇失利必东犯
延绥，檄诸将设伏待。寇果至，又败去。已而言官论邠
州失事罪，请罢总兵“官刘淮、巡抚王珝等，并及钺。”诏
夺淮职，责钺图后效。钺自劾乞休，不许。盗杨锦等剽
延绥，杀指挥翟相，钺讨擒之。以塞上无警，召还。给事
中刘世扬请留钺陕西，而久任诸边巡抚。帝卒召钺
进右都御史，总督漕运，巡抚凤阳诸府。入掌都察院
事，代金献民为兵部尚书，兼督团营。中官刁永、崔文、
李能、周缙、王本等多所陈乞，帝皆许之。又录司礼扶
安家八人官，锦衣南京守备已三人，复命卜春添注
以往。御马监阎洪因军政，请自考腾骧四卫及牧马
所官。钺累疏力争，帝皆不纳，至责以抗旨，令对状。钺
引罪，乃罢。武定侯郭勋以会武宴列尚书，下疏争之。
钺言：“中府官之有会武宴，犹礼部之有《恩荣宴也。恩
荣，礼部为主，〈会武〉》以中府为主，故皆列于诸尚书之
次。宴图可征，不得引团营故事。”帝竟从勋言。锦衣革
职百户李全奏乞复任，钺请治其违旨罪，帝不问。于
是官旗郑彪等皆援全例以请。钺执奏如初，而疏有
“猿攀狐媚”语。帝恶之，复责对状，夺俸一月。钺既骤谏
不用，失上意，且知为近幸所嫉。会病，遂再疏乞休，驰
驿归，未行卒。赠太子少保，遣官护丧归葬。久之，赐谥
“恭简。”子惠，正德十二年进士，官行人。谏武宗南巡，死
于廷杖。赠监察御史。